Øvingsoppgave nr. 2.
I

Marte Ås kjøpte våren 2002 et enderekkehus i Tromsø av ekteparet Lars og Lise Holm. Marte var bygningsingeniør av yrke. Huset var bygget i 1968, og i følge opplysninger i eiendomsprospektet utarbeidet av selgerne selv, var boligen ”velholdt og delvis modernisert de senere år”. Det var ingen takst eller tilstandsrapport vedlagt prospektet. Prisantydningen på kr. 2.500.000,- var kun basert på en eiendomsmeglers anslag. Ekteparet Holm, som hadde bodd i rekkehuset siden 1985, ville ordne med salget selv ettersom de mente meglerne tok seg altfor godt betalt for å selge en slik eiendom. Etter en heftig budkamp fikk  Ås tilslaget etter høyeste bud på kr. 2.780.000,-. I kjøpekontrakten, som Lars Holm hadde utarbeidet selv, var det kun bestemmelser om kjøpesum og overtakelse, samt en følgende avsluttende klausul: ”For øvrig gjelder reglene i lov om avhending av fast eigedom”.

Visningen forut for budkampen forløp helt normalt. Både Lars og Lise Holm var til stede, men sa ikke stort. Marte Ås likte huset godt, men la imidlertid under visningen merke til en sterk parfymelukt i huset, og antok at denne stammet fra Lise Holm, som var ”typen” til å overdrive parfymebruken. I tillegg luktet det litt oljemaling i de fleste rommene, og dette var i følge Lars Holm fordi han nettopp hadde malt listverkene der. Også ved innflyttingen hang lukten av parfymen og oljemalingen litt igjen. Dette brydde ikke Marte seg om.

Utover høsten 2002 ble det svært kaldt ute og regnet øste ned, langt utover det normale for årstiden. Marte varmet godt opp inne i rekkehuset. Etter hvert som parfyme- og oljemalingslukten forsvant, i slutten av oktober 2002, merket de en stram mugglukt i hele boligen. Denne ble etter hvert uutholdelig for Marte, som så seg nødt til å leie en liten leilighet i nabolaget slik at de midlertidig kunne bo der. Hun hadde en svak helse og var svært ømfintlig for alle mulige infeksjoner, og torde inntil videre ikke bo i rekkehuset.

Fagfolk ble tilkalt for å utrede årsaken til mugglukten. Disse inspiserte rekkehuset, og konkluderte med at lukten skyldtes at fuktighet i blindkjelleren (hvor man ikke kan stå oppreist) under huset nylig hadde kommet til og reaktivert eldre sopp og råteskader i bjelkelaget og bunnsvillen (bjelken i bunn av husets ramme, oppå grunnmuren). Fukten var både forårsaket av kondens i taket på blindkjelleren og innsig av vann gjennom veggene i blindkjelleren. Kondensen var kommet de siste par månedene, både som følge av temperaturforskjellen mellom den varme boligen over blindkjelleren og kulden som kom nedenifra, og fordi ventileringen i blindkjelleren ikke var god nok. Innsiget av vann i veggene hadde pågått et års tid, og skyldtes at dreneringen rundt rekkehuset fra 1968 begynte å svikte. Fagfolkene anslo utbedringen av sopp- og råteskadene til å koste kr. 45.000,-. Men dersom ikke dreneringen rundt rekkehuset ble utbedret, ville det oppstå nye sopp- og råteskader. Ny drenering ville koste kr. 110.000,-. 

Marte Ås tilskrev Lars og Lise Holm med primært krav om å få heve huskjøpet. Subsidiært krevde ekteparet Ås et prisavslag på kr. 200.000. Dette begrunnet de med at prisavslaget måtte tilsvare reparasjonskostnadene, samt et påslag med tanke på fremtidige påregnelige kostnader med å holde luktproblemene i sjakk. I tillegg til heving eller prisavslag krevde de erstatning for utgifter de pådro seg ved å leie en leilighet i nabolaget.

Ekteparet Holm avviste alle kravene. Først og fremst mente de at det ikke forelå noen mangel de heftet for. De hadde selv aldri kjent noen mugglukt, men innrømmet at dette kunne skyldes Lises parfymebruk. 
Naboen i rekkehuset ved siden av hadde dog rett før de solgte rekkehuset klaget over mugglukt i sin egen bolig, og han hadde antydet overfor dem at blindkjellere ofte kunne være utsatt for muggangrep eller lignende. Denne naboen klaget imidlertid støtt og stadig over et eller annet, så ekteparet Holm hadde ikke heftet seg noe særlig ved dette. De eldre sopp- og råteskadene var gamle, men fagfolk hadde uttalt til dem i 1989 at disse ikke utviklet seg videre så lenge det ikke kom fuktighet til, og skadene var ifølge fagfolkene derfor ikke noe å bry seg med. Kondensen nå i 2002 var oppstått etter at Ås overtok boligen, og således noe selgerne ikke kunne ha risikoen for. At dreneringen rundt huset sviktet var noe man måtte regne med, alderen tatt i betraktning. Dessuten hadde Marte kikket inn i blindkjelleren på visningen. Hadde hun tatt med seg en kraftig lommelykt og krøpet inn der, ville han oppdaget at det seg noe vann inn i veggene. 

Skulle man likevel komme til at forholdene utgjorde en mangel, kunne disse ikke være så alvorlige at de gav grunnlag for et hevingskrav. Hva gjaldt behovet for å leie en leilighet mente de at ekteparet Ås heller burde kjøpt et par sprayflasker med luktfjerner og blitt boende. At Marte Ås var særlig ømfintlig og engstelig kunne ikke de som selgere av rekkehuset belastes for. Ekteparet Holm protesterte også på kravet om prisavslag. For det første kunne man ikke ”ta høyde for” mulige fremtidige reparasjonskostnader ved utmålingen av dette. For det andre mente de prisen på drenering rundt huset var alt for høy. De kjente til entreprenører som kunne gjøre slikt arbeid for halve prisen. At disse kanskje ikke hadde faglig autorisasjon betydde ikke noe for en såpass enkel jobb som denne. Dessuten ville en helt ny drenering føre til en standardøkning på eiendommen som det måtte gjøres fradrag for i prisavslaget.

Marte fastholdt kravene. Hva gjaldt visningen hadde hun bare så vidt kikket inn i luken til blindkjelleren, men konstatert at der var det helt mørkt, og således ingenting å få øye på. Man kunne ikke kreve at hun skulle ha med seg en lommelykt når selve visningen ble holdt midt på lyse dagen, selv om det i eiendomsprospektet var opplyst at huset hadde en blindkjeller.

II
Marte Ås var kommet i store økonomiske problemer på grunn av hustvisten og arbeidsledighet som følge av driftsinnskrenkning på hennes tidligere arbeidsplass. Hun hadde bl.a. misligholdt gjeld til Møbelkjeden i forbindelse med et kjøp av stuemøblement til rekkehuset. Kjøpet ble foretatt etter at hun hadde mistet jobben og rett etter at hun første gang ble oppmerksom på mugglukten i huset.
 

Etter å ha snakket med gjeldsrådgiver kontaktet hun sine kreditorer, herunder Møbelkjeden, for å forsøke å få en ordning på sin økonomi. Overfor Møbelkjeden påberopte hun seg lempning av forsinkelsesrenten under henvisning til forsinkelsesrentel. § 4 (a). Videre mente hun seg berettiget til å motregne med et erstatningskrav venninnen Kjersti Lund hadde mot Møbelkjeden i anledning et møbelkjøp hun hadde foretatt. Kjersti hadde samtykket i at Marte kunne benytte kravet til motregning. Kjersti hadde skrevet en erklæring om dette, som Marte oversendte Møbelkjeden. 
I erklæringen het det også at Marte kunne få kjøpe kravet Kjersti hadde mot Møbelkjeden om Marte ønsket det. Slikt kjøp av kravet hadde imidlertid ikke funnet sted.

 

Møbelkjeden bestred at Marte hadde krav på lempning av forsinkelsesrenten, selv om Møbelkjeden erkjente at Marte var forbruker. Møbelkjeden bestred også motregningen, dels under henvisning til at motkravet sprang ut av et annet rettsforhold enn Møbelkjedens krav mot Marte, dels fordi motregning måtte være betinget av at Marte selv hadde kravet mot Møbelkjeden. Det at Kjersti samtykket i at hennes krav mot Møbelkjeden ble benyttet til motregning, og hadde gitt Marte rett til å erverve kravet, kunne ikke gi Marte motregningsrett overfor Møbelkjeden. 

 

***

Om dette skal det skrives en betenkning, hvor så vel de prinsipale som de subsidiære spørsmål skal drøftes og avgjøres.

